b'\n_START_ARTICLE_\nGary Cooper\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nCooperin is\xc3\xa4 oli osavaltion korkeimman oikeuden tuomari. Cooper k\xc3\xa4vi nelj\xc3\xa4n vuoden ajan koulua Englannissa ja palasi Yhdysvaltoihin 13-vuotiaana. H\xc3\xa4n j\xc3\xa4tti koulun ensimm\xc3\xa4isen maailmansodan aikana ja muutti is\xc3\xa4ns\xc3\xa4 ranchille karjankasvattajaksi. H\xc3\xa4n suunnitteli taiteilijan uraa ja opiskeli vuosina 1922\xe2\x80\x931924 taidetta Grinnell Collegessa Iowassa. Sen j\xc3\xa4lkeen h\xc3\xa4n siirtyi parempien tienestien toivossa Los Angelesiin elokuva-avustajaksi ja sijaisn\xc3\xa4yttelij\xc3\xa4ksi. H\xc3\xa4n hankki agentin ja vaihtoi nimens\xc3\xa4 Frank James Cooperista Gary Cooperiksi. Vuodesta 1925 alkaen h\xc3\xa4n p\xc3\xa4\xc3\xa4si n\xc3\xa4yttelem\xc3\xa4\xc3\xa4n useassa lyhyess\xc3\xa4 mykk\xc3\xa4elokuvassa._NEWLINE_Elokuvatuottaja Samuel Goldwyn antoi Cooperille h\xc3\xa4nen ensimm\xc3\xa4isen merkitt\xc3\xa4v\xc3\xa4n elokuvaroolinsa elokuvassa Er\xc3\xa4maan paratiisi (1926), jossa h\xc3\xa4nen vastan\xc3\xa4yttelij\xc3\xb6it\xc3\xa4\xc3\xa4n olivat Ronald Colman ja Vilma Banky. Cooperin l\xc3\xa4pimurtoelokuva oli The Virginian (1929). Paramount teki h\xc3\xa4nen kanssaan pitk\xc3\xa4n sopimuksen, ja 11\xc2\xa0vuoden ajan Cooper oli yksi Hollywoodin parhaiten palkattuja n\xc3\xa4yttelij\xc3\xb6it\xc3\xa4. H\xc3\xa4n n\xc3\xa4ytteli 75 merkitt\xc3\xa4v\xc3\xa4ss\xc3\xa4 elokuvassa ja voitti Oscar-palkinnon elokuvista Kersantti York (1941) ja Sheriffi (1953). Niiden lis\xc3\xa4ksi h\xc3\xa4n sai Oscar-ehdokkuuden elokuvista Mr. Deeds tulee kaupunkiin (1936), Sankaritekojen mies (1942) ja Kenelle kellot soivat (1943). H\xc3\xa4n sai my\xc3\xb6s kunnia-Oscarin 1961._NEWLINE_Cooper oli David O. Selznickin ykk\xc3\xb6sehdokas Rhett Butlerin rooliin suurmenestykseksi nousseessa elokuvassa Tuulen viem\xc3\xa4\xc3\xa4 (1939). Cooper kielt\xc3\xa4ytyi roolista pit\xc3\xa4en tulevaa elokuvaa Hollywoodin historian suurimpana floppina.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nCooper oli vuodesta 1933 naimisissa Veronica Balfen kanssa, ja he saivat tytt\xc3\xa4ren. Cooper oli ulkoilmaihminen koko ik\xc3\xa4ns\xc3\xa4 ja harrasti mets\xc3\xa4styst\xc3\xa4, kalastusta ja sukellusta. Cooper k\xc3\xa4\xc3\xa4ntyi episkopaalisuudesta vaimonsa uskontoon katolilaisuuteen vuonna 1959. Cooper kuoli eturauhassy\xc3\xb6p\xc3\xa4\xc3\xa4n 1961.'